Vytúžené zlato získal v roku 2018.
MADRID. Španielsky cyklista Alejandro Valverde po pretekoch Okolo Lombardie skončí v profesionálnej cyklistike. Informovala agentúra AFP.
"Je čas poďakovať mu. V posledných pretekoch ako profesionál bude mať Valverde po svojom boku tím najvyššej úrovne vrátane Enrica Masa," napísal španielsky tím Movistar na sociálnej sieti twitter.
Štyridsaťdvaročný cyklista už vlani oznámil, že po sezóne 2022 ukončí kariéru.
Valverde vyhral v roku 2009 Vuelta a Espaňa. Štyri triumfy dosiahol v etapách na Tour de France a v rokoch 2008 a 2009 zvíťazil na Criterium du Dauphiné.
Uspel aj na MS v cestných pretekoch v roku 2018. Bolo to zároveň jeho siedma medaila zo svetového šampionátu, čo je rekord (1-2-4).
Päťkrát obsadil prvé miesto na belgickej klasike Valónsky šíp a štyri razy zvíťazil na monumentálnej klasike Liége - Bastogne - Liége.